पाक में चंदा नहीं इकट्ठा कर पाएंगे लश्कर, जैश  
पाक के पंजाब प्रांत में अधिकारियों ने लश्कर-ए-तैयबा और जैश-ए-मोहम्मद समेत 23 प्रतिबंधित संगठनों के चंदा इकट्ठा करने पर प्रतिबंध लगा दिया है।
पाकिस्तान के पंजाब प्रांत में अधिकारियों ने लश्कर-ए-तैयबा और जैश-ए-मोहम्मद समेत 23 प्रतिबंधित संगठनों को अपनी गतिविधियों के लिए चंदा इकट्ठा करने पर प्रतिबंध लगा दिया है। पंजाब सरकार ने मंगलवार को चेतावनी दी थी कि जिन लोगों को इन प्रतिबंधित संगठनों को दान या सहायता देते पाया जाएगा उन पर आतंकवाद निरोधक कानून के तहत कार्रवाई की जाएगी।  इस बीच सरकार ने जमात-उद-दावा के छद्म संगठन फलाह-ए-इंसानियत को चंदा इकट्ठा करने पर लगाये गए इस प्रतिबंध सूची में शामिल नहीं किया है। जिन संगठनों को इसमें शामिल किया गया है उनमें लश्कर-ए-तैयबा, जैश-ए-मोहम्मद, लश्करे झांगवी, सिपाहे सहाबा पाकिस्तान और तहरीके जफारिया पाकिस्तान आदि संगठन शामिल हैं। यह प्रतिबंध मुसलमानों के पवित्र रमजान महीने के शुरू होने के साथ ही लागू हो गया है । इस दौरान अतिवादी और आतंकवादी गुट धन इकट्ठा करने के लिये विशेष अभियान चलाते हैं।